Illum infakkru l-10 anniversarju tal-Jum Ewropew ta' Sensibilizzazzjoni dwar l-Antibijotiċi, billi nerġgħu nqajmu l-kuxjenza dwar ir-reżistenza għall-antimikrobiċi (AMR) – waħda mill-ikbar theddidiet għas-saħħa dinjija. B'aktar minn 25,000 ruħ imutu fis-sena, u b'€1.5 biljun fi spejjeż tal-kura tas-saħħa u telf fil-produttività fl-UE minħabba l-AMR, aktar minn qatt qabel jeħtieġ sforz ta' komunikazzjoni tassew b'saħħtu. Madankollu, is-sensibilizzazzjoni waħedha mhijiex biżżejjed. Neħtieġu azzjoni li tqarreb id-differenzi, u li ttella' l-livell tal-Istati Membri kollha sa dak tal-Istat Membru li jinsab minn ta' quddiem. Bir-reżistenza kulma jmur tiżdied anki għall-antibijotiċi tal-aħħar rimedju bħall-Colistin, qegħdin inħabbtu wiċċna ma' ġejjieni “post-antibijotiku” li għandu jwaħħaxna, fejn aktarx naslu biex nitilfu l-kapaċità li nwettqu kwalunkwe kirurġija maġġuri, trapjant ta' organu jew impjant ta' apparat bħal ġenbejn jew valvoli tal-qalb ġodda. Sal-2050, l-AMR kapaċi tilħaq toqtol lil persuna kull tliet sekondi, u ssir kawża tal-mewt iktar komuni mill-kanċer. Huwa sewwasew sabiex nevitaw dan il-ġejjieni inkonċepibbli li, nhar id-29 ta' Ġunju, ressaqna pjan ta' azzjoni ġdid “Saħħa Waħda” kontra l-AMR, li jibni fuq kważi għoxrin sena ta' azzjoni tal-UE kemm fis-settur tas-saħħa umana u kemm f'dak tas-saħħa veterinarja, filwaqt li jqis it-tagħlimiet meħuda minn azzjonijiet preċedenti tal-UE. Dan il-pjan ta' azzjoni jissottolinja li rridu naffrontaw l-użu tal-antimikrobiċi fil-bnedmin u fl-annimali b'mod simultanju, filwaqt li nindirizzaw aħjar ir-rwol tal-AMR fl-ambjent. Jisħaq li l-UE għandha tiżvolġi rwol ewlieni fil-ġlieda kontra l-AMR, u għandha żżid valur lill-azzjonijiet tal-Istati Membri. Il-mira tal-pjan ta' azzjoni l-ġdid hija li nippreżervaw il-kapaċità tagħna li nittrattaw b'mod effettiv l-infezzjonijiet fil-bnedmin u fl-annimali. L-għanijiet ewlenin huma: “It-tiswir tal-UE bħala reġjun bl-aħjar prattika”; “It-tisħiħ tar-riċerka, tal-iżvilupp u tal-innovazzjoni”;u “It-tfassil tal-aġenda globali”. L-għanijiet ewlenin tal-pjan ta' azzjoni ġdid kontra l-AMR: Diġà qegħdin nagħmlu progress fi wħud mill-azzjonijiet. Pereżempju, f'Ġunju li għadda, il-Kummissjoni adottat Linji gwida tal-UE dwar l-użu prudenti tal-antimikrobiċi fis-saħħa tal-bniedem; f'Settembru ġiet ivvarata l-Azzjoni Konġunta Ġdida dwar ir-Reżistenza għall-Antimikrobiċi u Infezzjonijiet Assoċjati mal-Kura tas-Saħħa (EUJAMRAI), li tinvolvi 28 pajjiż; u x-xahar li għadda, l-ECDC, l-EFSA u l-EMA adottaw Opinjoni Xjentifika li tistipula l-indikaturi li jindirizzaw kemm is-settur tas-saħħa tal-bniedem kif ukoll dak tas-saħħa tal-annimali, sabiex l-UE u l-Istati Membri jkunu jistgħu jkejlu l-progress li jsir. Fil-qasam tar-riċerka, l-investiment se jkompli fil-qafas ta' Orizzont 2020, fejn sal-lum jiġu ffinanzjati proġetti b'baġit kumulattiv ta' EUR 350 miljun. EUR 200 miljun oħra ġew impenjati għall-ġlieda kontra l-AMR tul it-tliet snin li ġejjin. Barra minn dan, l-UE se tkompli tibni fuq l-inizjattivi internazzjonali fuq skala kbira u ta' suċċess tagħha, bħalma huma s-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw, u l-Inizjattiva ta' Programm Konġunt dwar l-AMR, u se tkompli tiżviluppa ambjent ta' riċerka aktar b'saħħtu u interkonness dwar l-AMR b'firxa tassew globali. Aktar tard din is-sena, l-Inizjattiva dwar Mediċini Innovattivi (IMI) mistennija toħroġ sejħa għar-riċerka biex nifhmu l-valur tad-dijanjostika u x-xkiel għall-adozzjoni tagħha. Tali riċerka se tlaqqa' l-għarfien espert ta' akkademiċi, SMEs u l-industrija farmaċewtika. Se twessa' wkoll il-programm tal-IMI “New Drugs for Bad Bugs”, li diġà investa bil-qawwi fil-ġlieda kontra l-AMR. L-SMEs Ewropew huma l-mutur tal-innovazzjoni fil-ġlieda kontra l-AMR. Żewġ SMEs se jingħataw spinta ġdida għall-iżvilupp ta' antimikrobiċi u alternattivi ġodda, b'finanzjament permezz tal-faċilità ġdida ta' finanzjament InnovFin Infectious Diseases (InnovFin ID). Barra minn hekk, ħloqna n-Netwerk Saħħa Waħda sabiex joffri forum għall-iskambju ta' prattika tajba lill-esperti tal-Istati Membri fis-setturi tas-saħħa tal-bniedem u dik tal-annimali. Filwaqt li jiġi implimentat il-pjan ta' azzjoni tal-UE, baqagħlna ħafna x'naqdfu sabiex inwasslu lill-pajjiżi kollha tal-UE sal-istess standard għoli, u sabiex dawn l-istandards jinfirxu internazzjonalment. L-aktar stimi pessimisti jbassru li, jekk ir-rati attwali ta' reżistenza jiżdiedu b'40 %, kapaċi naraw 390,000 mewta fl-Ewropa fis-sena sal-2050. Għandna ħafna minn xiex nibżgħu. Biex nikkontrollaw ir-reżistenza għall-antimikrobiċi u nreġgħuha lura, irridu bilfors naħdmu flimkien fil-livell Ewropew u internazzjonali. Illum, fil-Jum Ewropew ta' Sensibilizzazzjoni dwar l-Antibijotiċi, nerġgħu nissottolinjaw l-impenn tagħna biex naħdmu flimkien fil-ġlieda kontra l-AMR. Għal aktar tagħrif Il-politika tal-UE dwar l-AMR Riċerka Sensibilizzazzjoni